1.pielikums

Ministru kabineta

 2020. gada . marta

noteikumiem Nr.

**Zvejnieku dzīves apstākļu kvalitātes prasības**

**1. Projektēšana un būve**

1.1. Visās dzīvojamajās telpās ir atbilstošs griestu augstums. Telpām, kurās zvejnieki ilgstoši stāv kājās, griestu minimālo augstumu nosaka Kuģošanas drošības inspekcija.

1.2. Kuģos, kuru garums ir 24 metri un vairāk, minimālais pieļaujamais griestu augstums visās dzīvojamajās telpās, kurās jāspēj neierobežoti un brīvi kustēties, nedrīkst būt mazāks par 200 centimetriem.

1.3. Guļamtelpas nav tieši savienotas ar zivju telpām un mašīntelpām, izņemot avārijas izejas. Ja tas ir vajadzīgs un iespējams un ja nav skaidri noteikts citādi, guļamtelpas nav tieši savienotas arī ar kambīzēm, produktu noliktavām, žāvētavām vai kopīgajām sanitārajām telpām.

1.4. Kuģos, kuru garums ir 24 metri un vairāk, guļamtelpas nav tieši savienotas ar zivju telpām un mašīntelpām, ne arī ar kambīzēm, produktu noliktavām, žāvētavām vai kopīgajām sanitārajām telpām, izņemot avārijas izejas, un starpsienas, kas atdala guļamtelpas no šādām vietām, kā arī ārējās starpsienas ir būvētas no tērauda vai cita apstiprināta materiāla, ir ūdensnecaurlaidīgas un gāzu necaurlaidīgas. Šis noteikums neizslēdz iespēju paredzēt vienu sanitāro telpu uz divām kajītēm.

1.5. Dzīvojamās telpas ir pienācīgi izolētas, iekšējās starpsienās, sienu paneļos un pārklājumos un grīdās un savienojuma vietās izmantotie materiāli ir šim nolūkam piemēroti un palīdz nodrošināt vides veselīgumu. Visās dzīvojamajās telpās ir pietiekama notece.

1.6. Ir īstenoti visi iespējamie pasākumi, lai aizsargātu zvejas kuģu apkalpes dzīvojamās telpas no mušām un citiem kukaiņiem, īpaši tad, ja kuģi darbojas zonās, kur sastopami malārijas odi.

1.7. Pēc vajadzības nodrošina avārijas izejas no visām apkalpes dzīvojamajām telpām.

**2. Troksnis un vibrācija**

2.1. Zvejniekiem ir nodrošināta pienācīga aizsardzība pret dzīvojamās telpās pieļaujamā trokšņa un vibrācijas ietekmi, tostarp pret trokšņa un vibrācijas izraisītu nogurumu, ievērojot normatīvajos aktos par zvejas kuģu drošību noteiktās prasības.

**3. Ventilācija**

3.1. Dzīvojamās telpas ir vēdināmas, ņemot vērā klimatiskos apstākļus. Vienmēr, kad zvejnieki ir uz kuģa, ventilācijas sistēma pastāvīgi piegādā svaigu apmierinošas kvalitātes gaisu.

3.2. Ventilācija vai citi pasākumi ir tādi, kas nesmēķētājus pasargā no tabakas dūmiem.

3.3. Dzīvojamās telpas uz kuģiem, kuru garums ir 24 metri un vairāk, ir aprīkotas ar ventilācijas sistēmu, kas tiek kontrolēta tā, lai saglabātu apmierinošu gaisa kvalitāti un nodrošinātu pietiekamu gaisa apmaiņu jebkuros laikapstākļos un klimatā.

3.4. Ventilācijas sistēmas darbojas vienmēr, kad zvejnieki ir uz kuģa.

**4. Apsilde un gaisa kondicionēšana**

4.1. Dzīvojamās telpas tiek pienācīgi apsildītas, ņemot vērā klimatiskos apstākļus.

4.2. Kuģiem, kuru garums ir 24 metri un vairāk, pienācīgu apsildi nodrošina ar atbilstošu apkures sistēmu, izņemot zvejas kuģiem, kas darbojas tikai un vienīgi tropu klimatā. Apkures sistēma pēc vajadzības dod siltumu jebkuros apstākļos, un to darbina tad, kad zvejnieki dzīvo vai strādā uz kuģa un kad to prasa apstākļi.

4.3. Uz kuģiem, kuru garums ir 24 metri un vairāk, izņemot kuģiem, kas regulāri uzturas mērenā klimata apstākļos, kuros gaisa kondicionēšana nav vajadzīga, gaisa kondicionēšanu nodrošina dzīvojamajās telpās, stūres mājā, radio mājā un mašīntelpas iekārtu centralizētās vadības telpā, ja tāda ir.

**5. Apgaismojums**

5.1. Visās dzīvojamajās telpās ir pienācīgs apgaismojums.

5.2. Ja iespējams, papildus mākslīgajam apgaismojumam dzīvojamajās telpās ir arī dabīgais apgaismojums. Ja guļamtelpās ir dabīgais apgaismojums, nodrošina aptumšošanas iespējas.

5.3. Papildus parastajam guļamtelpu apgaismojumam katrā kojā ir arī lasīšanai pietiekams apgaismojums.

5.4. Guļamtelpās nodrošina avārijas apgaismojumu.

5.5. Ja kuģis nav aprīkots ar avārijas apgaismojumu ēdamtelpās, gaiteņos un citās telpās, ko izmanto vai var izmantot avārijas situācijā, šādās telpās nodrošina pastāvīgu nakts apgaismojumu.

5.6. Kuģos, kuru garums ir 24 metri un vairāk, dzīvojamo telpu apgaismojums atbilst normatīvajos aktos par zvejas kuģu drošību noteiktajām prasībām. Jebkurā dzīvojamo telpu vietā, kur ir iespējama brīva pārvietošanās, minimālais šāda apgaismojuma standarts ir tāds, kas ļauj personai ar normālu redzi skaidrā dienas laikā lasīt parastu drukātu avīzi.

**6. Guļamtelpas**

6.1. Ja kuģa konstrukcija, izmēri vai funkcija to ļauj, guļamtelpas novieto tā, lai samazinātu kustības un paātrinājuma ietekmi, un tās nekādā gadījumā nedrīkst atrasties triecienstarpsienas priekšā.

6.2. Cilvēku skaits vienā guļamtelpā un brīvās telpas platība vienam cilvēkam, izņemot platību, ko aizņem kojas un slēdzamie skapīši, ir tāda, kas zvejniekiem uz kuģa nodrošina pienācīgu telpu un ērtības, ņemot vērā kuģa darbību.

6.3. Kuģiem, kuru garums ir 24 metri un vairāk, bet mazāk nekā 45 metri, guļamtelpā pieejamā brīvās telpas platība vienam cilvēkam, izņemot platību, ko aizņem kojas un slēdzamie skapīši, nav mazāka par 1,5 kvadrātmetriem.

6.4. Kuģiem, kuru garums ir 45 metri un vairāk, guļamtelpā pieejamā brīvās telpas platība vienam cilvēkam, izņemot platību, ko aizņem kojas un slēdzamie skapīši, nav mazāka par 2 kvadrātmetriem.

6.5. Kuģos, kuru garums ir līdz 24 metriem, vienā guļamtelpā nedrīkst mitināties vairāk par sešiem cilvēkiem, bet kuģos, kuru garums ir 24 metri un vairāk, – vairāk par četriem cilvēkiem. Ja kuģa lielums, tips vai paredzētā funkcija šo prasību padara nepamatotu vai nelietderīgu, Kuģošanas drošības inspekcija īpašos gadījumos var atbrīvot kuģi no šīs prasības izpildes.

6.6. Ja nav skaidri norādīts citādi, iespēju robežās virsniekiem nodrošina atsevišķu guļamtelpu vai guļamtelpas.

6.7. Kuģos, kuru garums ir 24 metri un vairāk, virsnieku guļamtelpas, ja iespējams, ir vienvietīgas un guļamtelpā nekad nav vairāk kā divas kojas. Ja kuģa lielums, tips vai paredzētā funkcija šīs prasības padara nepamatotas vai nelietderīgas, Kuģošanas drošības inspekcija īpašos gadījumos kuģi var atbrīvot no šīs prasības izpildes.

6.8. Guļamtelpā ērti saskatāmā vietā salasāmi un neizdzēšami norāda maksimālo cilvēku skaitu, kādam telpa ir paredzēta.

6.9. Guļamtelpā nodrošina individuālas pienācīga izmēra kojas. Matrači ir no piemērota materiāla. Katrā kojā ir vietējais apgaismojums.

6.10. Kuģiem, kuru garums ir 24 metri un vairāk, kojas minimālie iekšējie izmēri nav mazāki par 198 × 80 centimetriem.

6.11. Guļamtelpas plāno un ierīko tā, lai to iemītniekiem nodrošinātu saprātīgu komforta līmeni un veicinātu tīrību un kārtību. Ierīko kojas, individuālai lietošanai paredzētus slēdzamos skapīšus apģērbam un citiem personiskās lietošanas priekšmetiem, kā arī rakstīšanai piemērotu virsmu.

6.12. Guļamtelpas pēc iespējas izvieto vai ierīko tā, lai vīriešiem un sievietēm nodrošinātu pienācīgu privātumu.

**7. Ēdamtelpas**

7.1. Ēdamtelpas ir pēc iespējas tuvu kambīzei, un tās nekādā gadījumā nedrīkst atrasties triecienstarpsienas priekšā.

7.2. Ēdamtelpu novietojums uz kuģa ir kuģa darbībai atbilstošs. Ja tas ir iespējams, ēdamtelpas ierīko atsevišķi no guļamtelpām.

7.3. Uz kuģiem, kuru garums ir 24 metri un vairāk, ēdamtelpas ierīko atsevišķi no guļamtelpām.

7.4. Ikvienas ēdamtelpas izmēri un aprīkojums ir pietiekams tādam cilvēku skaitam, kas to varētu vienlaikus izmantot.

7.5. Uz kuģiem, kuru garums starp perpendikuliem (*LBP*) ir 15 metri vai vairāk, zvejniekiem vienmēr ir pieejams un sasniedzams pietiekami ietilpīgs ledusskapis un iekārtas karsto un auksto dzērienu pagatavošanai.

**8. Vannas vai dušas, tualetes un izlietnes**

8.1. Visus cilvēkus uz kuģa atbilstoši kuģa darbībai nodrošina ar sanitārajām labierīcībām – tualetēm, izlietnēm un vannām vai dušām. Šīs labierīcības atbilst vismaz minimālajām veselības un higiēnas prasībām un saprātīgām kvalitātes prasībām.

8.2. Sanitārās telpas ir tādas, kas ļauj novērst citu telpu piesārņošanu. Sanitārās labierīcības nodrošina pienācīgu privātumu.

8.3. Visiem zvejniekiem un citiem cilvēkiem uz kuģa ir pieejams tekošs karstais un aukstais saldūdens pietiekamā daudzumā, lai nodrošinātu pienācīgu higiēnu.

8.4. Ja ir nodrošinātas sanitārās labierīcības, tās aprīko ar ventilācijas atverēm uz āru un neatkarīgi no citām dzīvojamajām telpām.

8.5. Visas virsmas sanitārajās telpās ir tādas, kas atvieglo tīrīšanu un veicina tās efektivitāti. Grīdas segums ir neslīdošs.

8.6. Uz kuģiem, kuru garums ir 24 metri un vairāk, visiem zvejniekiem, kas mitinās telpās, kurās nav sanitāro labierīcību, nodrošina vismaz vienu vannu un (vai) dušu, vienu tualeti un vienu izlietni ne vairāk kā uz četriem cilvēkiem.

**9. Veļas mazgātavas**

9.1. Ja nav skaidri noteikts citādi, atbilstoši kuģa darbībai pēc vajadzības nodrošina apģērba mazgāšanas un žāvēšanas iespējas.

9.2. Uz kuģiem, kuru garums ir 24 metri un vairāk, nodrošina pienācīgas apģērba mazgāšanas, žāvēšanas un gludināšanas iekārtas.

9.3. Uz kuģiem, kuru garums ir 45 metri un vairāk, pienācīgas apģērba mazgāšanas, žāvēšanas un gludināšanas iekārtas nodrošina no guļamtelpām, ēdamtelpām un tualetēm nodalītā telpā, kas ir pienācīgi ventilēta, apsildīta un aprīkota ar veļas auklām vai citiem veļas žāvēšanas līdzekļiem.

**10. Izolatori un lazaretes**

10.1. Pēc nepieciešamības dara pieejamu kajīti zvejniekiem, kas ir saslimuši vai guvuši traumu.

10.2. Uz kuģiem, kuru reģistrētā bruto tilpība (BRT) pārsniedz 500 un uz kuriem vismaz 15 zvejnieki dodas reisā, kas ir ilgāks nekā trīs dienas, un uz zvejas kuģiem, kuru garums ir 45 metri vai vairāk, neatkarīgi no apkalpes lieluma un reisa ilguma ir atsevišķa lazarete, kurā iespējams sniegt medicīnisko palīdzību. Šī telpa ir pienācīgi aprīkota, un to uztur higiēniskā stāvoklī.

**11. Citas telpas**

Netālu no guļamtelpām ērtā vietā nodrošina iespēju izkārt sliktiem laikapstākļiem paredzēto apģērbu un novietot citus individuālos aizsardzības līdzekļus.

**12. Gultas piederumi, galda un citi piederumi**

Visiem zvejniekiem uz kuģa izsniedz piemērotus galda piederumus, gultas piederumus un gultasveļu, bet gultasveļas izmaksas var atgūt kā darbības izmaksas, ja tas ir paredzēts darba koplīgumā vai zvejnieka darba līgumā.

**13. Atpūtas telpas**

13.1. Uz kuģiem, kuru garums ir 24 metri un vairāk, visiem zvejniekiem uz kuģa nodrošina atbilstošas atpūtas telpas, iespējas un pakalpojumus. Pēc nepieciešamības atpūtas pasākumiem var izmantot ēdamtelpas.

13.2. Uz kuģiem, kuru garums ir 24 metri un vairāk, nodrošina komandai pieejamu rakstāmgaldu ar krēslu.

**14. Sakaru iespējas**

Visiem zvejniekiem uz kuģa nodrošina pienācīgu piekļuvi sakaru līdzekļiem, cik vien iespējams, par samērīgu maksu un nepārsniedzot pilnās izmaksas, ko tas rada zvejas kuģa īpašniekam.

**15. Kambīze un produktu noliktavas**

15.1. Uz kuģa nodrošina virtuves iekārtas. Ja nav skaidri norādīts citādi un ja tas ir iespējams, šīs iekārtas ierīko atsevišķā kambīzē.

15.2. Kambīze vai, ja tādas nav, virtuves zona ir pietiekami liela, labi apgaismota un vēdināma, kā arī labi aprīkota un uzturēta.

15.3. Uz kuģiem, kuru garums ir 24 metri un vairāk, ir atsevišķa kambīze.

15.4. Ēdiena gatavošanai kambīzē izmantotos butāna vai propāna gāzes balonus glabā uz atklāta klāja un zem nojumes, kas projektēta tā, lai tos aizsargātu no ārēja siltuma avotiem un ārējas ietekmes.

15.5. Nodrošina pārtikas krājumu glabāšanai piemērotu vietu, ko var uzturēt sausu, vēsu un labi ventilētu, lai šādi nepieļautu krājumu bojāšanos, un, ja nav skaidri paredzēts citādi, pēc iespējas izmanto ledusskapjus vai citas iespējas uzglabāšanai zemā temperatūrā.

15.6. Uz kuģiem, kuru garums starp perpendikuliem (*LBP*) ir 15 metri vai vairāk, izmanto produktu noliktavu un ledusskapi un citas iespējas uzglabāšanai zemā temperatūrā.

**16. Pārtika un dzeramais ūdens**

Pārtika un dzeramais ūdens ir pietiekamā daudzumā, ņemot vērā zvejnieku skaitu un reisa ilgumu un veidu. Turklāt tie ir piemēroti uzturvērtības, kvalitātes, porciju lieluma un ēdiena dažādības ziņā, kā arī ievērojot zvejnieku reliģiskos uzskatus un kultūras tradīcijas attiecībā uz pārtiku.

**17. Tīrības un sadzīves apstākļu nodrošināšana**

17.1. Dzīvojamās telpas uztur tīras un apdzīvojamā stāvoklī, un tajās neglabā preces un krājumus, kas nav šo telpu iemītnieku personīgā īpašumā vai nav paredzēti viņu drošībai vai glābšanai.

17.2. Kambīzi un produktu noliktavas uztur higiēniskā stāvoklī.

17.3. Atkritumus glabā slēgtos, labi aizdarītos konteineros un pēc vajadzības aizvāc no pārtikas apstrādes zonām.

 Zemkopības ministrs    K.Gerhards